Kan Christene Sielkundiges toe gaan of is die Bybel die antwoord? - www.bybelkennis.co.za
Wat my deurmekaar maak is dat dominees gemeentelede na sielkundiges stuur asof hulle die eksperte kennis van die siel het,sielkundiges het oor die 500 tipes psigoterapeutiese behandeling ,watter een is reg ? Wat is dan die Heilige Gees se werk? Is sielkunde dan nie eintlik n ander geloof nie. Het Jesus sielkundiges aangestel om Freud, Maslow, Skinner, Rodgers ens se lewensfilosofieë te vermeng met Sy woord. Van hierdie mense het nie by God raad gesoek nie en was nie Christene nie? Ek wil so graag weet wat julle sê maar kry nooit 'n antwoord oor hierdie kwessie nie.
Navorsing toon aan dat ons stresvolle lewenswyse vandag negatiewe hormone soos Adrenalien en kortisol vrylik in ons are laat vloei. Indien so 'n stresvolle lewensstyl oor 'n lang tyd voorkom, kan dit dikwels tot depressie en ander sielkundige asook fisiese probleme lei. Miljoene mense in ons land gebruik antidepressante en baie sien sielkundiges. Depressie is die siekte van ons tyd.
Die vraag is of Christene ook depressie medikasie mag gebruik en sielkundiges kan sien, of is die Bybel genoeg? Is sielkunde nie maar soos 'n ander geloof nie, vra een van die lesers.
Die antwoord is dat Christene uit die aard van die saak nie hulle koppe net vol moet maak van Freud en ander sielkundiges se perspektiewe (wat nie noodwendig gelowiges was nie) nie, maar dat hulle deurweek sal wees met God se Woord. Maar, die sielkundige dissipline is gebaseer op wetenskaplike ondersoek. Dit is nie sommer net een of ander geloof nie. As Christen kombineer mens die inligting en perspektiewe van die Christendom met die insigte van die sielkunde. Daar is ook baie Christen sielkundiges wat bewus is van die spanning tussen die perspektiewe van sielkunde en die van die Christendom, en wat doelbewus poog om die tegnieke en insigte van die sielkunde binne die raamwerk van Christelike waardes te interpreteer. Een so 'n voorbeeld is dat sielkunde dikwels die primêre fokus op die individu plaas, maar dat die Christendom die fokus primêr op God plaas.
In kort: God gebruik die insigte van die mediese dissipline in die genesing van sy kinders. Daarom mag Christene (sielkundige) medikasie gebruik en ook sielkundiges raadpleeg. Dit is raadsaam om moeite te doen om 'n Christen sielkundige te gaan sien. Dit is mense wat jare lank probeer om die sielkundige perspektiewe op verantwoordelike en gelowige wyse met die kern Christelike waardes te integreer. Een so 'n voorbeeld is 'n vriendin van my vrou wat 'n getroue Christen is, en nadat sy medies studeer het, verder in psigiatrie gespesialiseer het. Sy is 'n voorbeeld van 'n psigiater wat haar werk as sielkundige spesialis vanuit 'n Christelike perspektief doen.